

ข้อบังคับมหาวิทยาลัยธรมศาสตร์  
ว่าด้วยประมวลจริยธรรมของมหาวิทยาลัย พ.ศ. ๒๕๖๓

..............………………………………….

โดยที่เป็นการสมควรให้มีประมวลจริยธรรมขึ้นในมหาวิทยาลัยธรรมศาสตร์เพื่อให้สอดคล้อง  
กับพระราชบัญญัติการอุดมศึกษา พ.ศ. ๒๕๖๒ และพระราชบัญญัติมาตรฐานทางจริยธรรม พ.ศ. ๒๕๖๒ เพื่อให้นายกสภามหาวิทยาลัย กรรมการสภามหาวิทยาลัย ผู้บริหารมหาวิทยาลัย ผู้ปฏิบัติงานในมหาวิทยาลัย และนักศึกษา ประพฤติตนอย่างมีจริยธรรม

อาศัยอํานาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ มาตรา ๒๐ และมาตรา ๒๑ แห่งพระราชบัญญัติการอุดมศึกษา พ.ศ. ๒๕๖๒ มาตรา ๖   
แห่งพระราชบัญญัติมาตรฐานทางจริยธรรม พ.ศ. ๒๕๖๒ สภามหาวิทยาลัยธรรมศาสตร์ ในการประชุม   
ครั้งที่ ๑๕/๒๕๖๓ เมื่อวันที่ ๑๔ ธันวาคม พ.ศ. ๒๕๖๓ จึงออกข้อบังคับไว้ดังต่อไปนี้

ข้อ ๑ ข้อบังคับนี้เรียกว่า “ข้อบังคับมหาวิทยาลัยธรมศาสตร์ ว่าด้วยประมวลจริยธรรม  
ของมหาวิทยาลัย พ.ศ. ๒๕๖๓”

ข้อ ๒ ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“สภามหาวิทยาลัย หมายความว่า สภามหาวิทยาลัยธรรมศาสตร์

“ผู้บริหาร” หมายความว่า อธิการบดี รองอธิการบดี ผู้ช่วยอธิการบดี คณบดี รองคณบดี ผู้ช่วยคณบดี ผู้อํานวยการสถาบัน รองผู้อํานวยการสถาบัน ผู้ช่วยผู้อํานวยการสถาบัน หัวหน้าภาควิชา หัวหน้าสาขาวิชา และให้หมายความรวมถึงผู้อํานวยการสํานักงาน ผู้อํานวยการกอง หรือตําแหน่งที่เรียกชื่อ  
อย่างอื่นที่มีฐานะเทียบเท่าตําแหน่งทั้งหมดข้างต้นด้วย

“ผู้ปฏิบัติงานในมหาวิทยาลัย” หมายความว่า พนักงานมหาวิทยาลัย ข้าราชการ และลูกจ้างของส่วนราชการซึ่งปฏิบัติงานในมหาวิทยาลัย พนักงานราชการ และลูกจ้างของมหาวิทยาลัย

ข้อ ๔ ให้นายกสภามหาวิทยาลัย รักษาการตามข้อบังคับนี้

ในกรณีที่มีปัญหาเกี่ยวกับการปฏิบัติตามข้อบังคับนี้ ให้นายกสภามหาวิทยาลัยมีอํานาจ  
วินิจฉัย ชี้ขาด คําวินิจฉัยของนายกสภามหาวิทยาลัยให้เป็นที่สุด

**หมวด ๑**

**บททั่วไป**

ข้อ ๕ นายกสภามหาวิทยาลัย กรรมการสภามหาวิทยาลัย ผู้บริหาร ผู้ปฏิบัติงานในมหาวิทยาลัย   
และนักศึกษา ต้องรักษาและปฏิบัติตนตามจริยธรรมที่กําหนดไว้ตามข้อบังคับนี้

ข้อ ๖ จริยธรรมขั้นพื้นฐานสําหรับนายกสภามหาวิทยาลัย กรรมการสภามหาวิทยาลัย ผู้บริหาร ผู้ปฏิบัติงานในมหาวิทยาลัย และนักศึกษา ประกอบด้วยจริยธรรมดังต่อไปนี้

(๑) ยึดมั่นในสถาบันหลักของประเทศ อันได้แก่ ชาติ ศาสนา พระมหากษัตริย์   
และการปกครองระบอบประชาธิปไตยอันมีพระมหากษัตริย์ทรงเป็นประมุข

(๒) ซื่อสัตย์สุจริต มีจิตสํานึกที่ดี และรับผิดชอบต่อหน้าที่

(๓) กล้าตัดสินใจและกระทําในสิ่งที่ถูกต้องชอบธรรม

(๔) คิดถึงประโยชน์ส่วนรวมมากกว่าประโยชน์ส่วนตัว และมีจิตสาธารณะ

(๕) มุ่งผลสัมฤทธิ์ของงาน

(๖) ปฏิบัติหน้าที่อย่างเป็นธรรมและไม่เลือกปฏิบัติ

(๗) ดํารงตนเป็นแบบอย่างที่ดีและรักษาภาพลักษณ์ของมหาวิทยาลัย

**หมวด ๒ จริยธรรมเฉพาะตําแหน่ง**

**ส่วนที่ ๑**

**จริยธรรมสําหรับนายกสภามหาวิทยาลัย**

ข้อ ๗ จริยธรรมสําหรับนายกสภามหาวิทยาลัย มีดังต่อไปนี้

(๑) มีความเป็นกลางในการปฏิบัติหน้าที่ และปฏิบัติหน้าที่โดยสุจริต

(๒) แสดงความคิดเห็นโดยสุจริต

(๓) รักษาและปฏิบัติตามกฎหมาย ข้อบังคับการประชุม และมติของที่ประชุม โดยเคร่งครัด

(๔) รับฟังและเปิดโอกาสในการแสดงความเห็นในที่ประชุมสภามหาวิทยาลัย

(๕) อุทิศตนในการปฏิบัติหน้าที่

(๖) ธํารงไว้ซึ่งชื่อเสียงและเกียรติภูมิของมหาวิทยาลัย

**ส่วนที่ ๒**

**จริยธรรมสําหรับกรรมการสภามหาวิทยาลัย**

ข้อ ๘ จริยธรรมสําหรับกรรมการสภามหาวิทยาลัย มีดังต่อไปนี้

(๑) แสดงความคิดเห็นโดยสุจริต

(๒) รักษาและปฏิบัติตามกฎหมาย ข้อบังคับการประชุม และมติของที่ประชุม โดยเคร่งครัด

(๓) รับฟังการแสดงความเห็นของผู้อื่นในที่ประชุมสภามหาวิทยาลัย

(๔) อุทิศตนในการปฏิบัติหน้าที่

(๕) ธํารงไว้ซึ่งชื่อเสียงและเกียรติภูมิของมหาวิทยาลัย

**ส่วนที่ ๓**

**จริยธรรมสําหรับผู้บริหาร**

ข้อ ๙ จริยธรรมสําหรับผู้บริหาร มีดังต่อไปนี้

(๑) บริหารองค์กรด้วยภาวะของความเป็นผู้นําอย่างรอบคอบและรับผิดชอบ

(๒) รักษาและปฏิบัติตามกฎหมาย ระเบียบ ข้อบังคับ ประกาศของมหาวิทยาลัย และส่วนงาน มติสภามหาวิทยาลัย มติคณะกรรมการบริหารมหาวิทยาลัย และมติของส่วนงาน รวมตลอดถึงมติต่าง ๆ   
ที่เกี่ยวข้อง โดยเคร่งครัด

(๓) บริหารทรัพย์สินขององค์กรอย่างคุ้มค่าและเกิดประโยชน์สูงสุด

(๔) เคารพและสนับสนุนเสรีภาพทางวิชาการและเสรีภาพในการแสดงความคิดเห็น  
ของผู้ปฏิบัติงานในมหาวิทยาลัยและนักศึกษา

(๕) ดําเนินการพัฒนาองค์กรให้เป็นไปตามนโยบายหรือคํามั่นที่ตนให้ไว้

(๖) ไม่ใช้ตําแหน่งแสวงหาประโยชน์โดยมิชอบ

(๗) ส่งเสริมและกํากับดูแลผู้ใต้บังคับบัญชาให้ปฏิบัติตามจริยธรรมตามข้อบังคับนี้

(๘) บริหารงานบุคคลในองค์กรด้วยความยุติธรรม

(๙) รับฟังความคิดเห็นของผู้ใต้บังคับบัญชา

(๑๐) ไม่ล่วงละเมิดทางเพศผู้อื่น

(๑๑) เคารพต่อหลักความเสมอภาค

(๑๒) อุทิศตนในการปฏิบัติหน้าที่

(๑๓) ธํารงไว้ซึ่งชื่อเสียงและเกียรติภูมิของมหาวิทยาลัย

**ส่วนที่ ๔**

**จริยธรรมสําหรับผู้ปฏิบัติงานในมหาวิทยาลัย**

ข้อ ๑๐ จริยธรรมสําหรับผู้ปฏิบัติงานในมหาวิทยาลัย มีดังต่อไปนี้

(๑) ปฏิบัติงานด้วยความรับผิดชอบตามที่ได้รับมอบหมาย

(๒) รักษาและปฏิบัติตามกฎหมาย ระเบียบ ข้อบังคับ ประกาศของมหาวิทยาลัย และส่วนงาน มติสภามหาวิทยาลัย มติคณะกรรมการบริหารมหาวิทยาลัย และมติของส่วนงาน รวมตลอดถึงมติต่าง ๆ   
ที่เกี่ยวข้องโดยเคร่งครัด

(๓) รักษาไว้ซึ่งความสามัคคีขององค์กร

(๔) พัฒนาตนเองอย่างสม่ำเสมอเพื่อให้สามารถปฏิบัติหน้าที่อย่างมีประสิทธิภาพ  
และประสิทธิผล

(๕) เคารพและไม่ละเมิดทรัพย์สินทางปัญญาของผู้อื่น

(๖) เคารพต่อหลักความเสมอภาค

(๗) เคารพเสรีภาพทางวิชาการและเสรีภาพในการแสดงความคิดเห็นของผู้อื่น

(๘) ไม่ล่วงละเมิดทางเพศผู้อื่น

(๙) ใช้สอยทรัพย์สินขององค์กรอย่างคุ้มค่าและเกิดประโยชน์สูงสุด

(๑๐) อุทิศตนในการปฏิบัติหน้าที่

(๑๑) ธํารงไว้ซึ่งชื่อเสียงและเกียรติภูมิของมหาวิทยาลัย

ให้ถือว่าจรรยาบรรณตามข้อบังคับมหาวิทยาลัยธรรมศาสตร์ว่าด้วยจรรยาบรรณของบุคลากร และอาจารย์เป็นจริยธรรมตามข้อบังคับนี้ด้วย

**ส่วนที่ ๕**

**จริยธรรมสําหรับนักศึกษา**

ข้อ ๑๑ จริยธรรมสําหรับนักศึกษา มีดังต่อไปนี้

(๑) มีความรับผิดชอบต่อตนเอง

(๒) รักษาวินัยนักศึกษาและปฏิบัติตามกฎหมาย ระเบียบ ข้อบังคับ และประกาศ  
ของมหาวิทยาลัยหรือส่วนงาน

(๓) พัฒนาตนเองอย่างสม่ำเสมอเพื่อให้เกิดการเรียนรู้อย่างมีประสิทธิภาพและประสิทธิผล

(๔) เคารพและไม่ละเมิดทรัพย์สินทางปัญญา เสรีภาพทางวิชาการและเสรีภาพในการแสดง  
ความคิดเห็นของผู้อื่น

(๕) เคารพต่อหลักความเสมอภาค

(๖) ไม่ล่วงละเมิดทางเพศผู้อื่น

(๗) ธํารงไว้ซึ่งชื่อเสียงและเกียรติภูมิของมหาวิทยาลัย

**หมวด ๓**

**กลไกในการส่งเสริม ตรวจสอบ และบังคับใช้จริยธรรม**

ข้อ ๑๒ ให้มหาวิทยาลัยเผยแพร่จริยธรรมตามข้อบังคับนี้ต่อสาธารณะ

นายกสภามหาวิทยาลัย กรรมการสภามหาวิทยาลัย ผู้บริหาร ผู้ปฏิบัติงานในมหาวิทยาลัย และนักศึกษา มีสิทธิเสนอความเห็นต่อสภามหาวิทยาลัยให้พิจารณาแก้ไขเพิ่มเติมจริยธรรมตามข้อบังคับนี้

การแก้ไขเพิ่มเติมจริยธรรมตามข้อบังคับนี้ ต้องรับฟังความคิดเห็นของผู้มีส่วนเกี่ยวข้อง  
ก่อนเสนอเข้าสู่การพิจารณาของสภามหาวิทยาลัย และเปิดโอกาสให้ผู้เสนอแก้ไขเพิ่มเติมจริยธรรม  
สามารถชี้แจงและแสดงความคิดเห็นในที่ประชุมสภามหาวิทยาลัยได้

ข้อ ๑๓ ให้มี “คณะกรรมการธรรมาภิบาลและจริยธรรม” ซึ่งสภามหาวิทยาลัยแต่งตั้ง  
โดยมีองค์ประกอบดังนี้

(๑) กรรมการสภามหาวิทยาลัยผู้ทรงคุณวุฒิตามที่สภามหาวิทยาลัยมอบหมาย ประธาน

(๒) ประธานสภาอาจารย์ กรรมการ

(๓) ประธานสภาพนักงานมหาวิทยาลัย กรรมการ

(๔) ผู้ทรงคุณวุฒิจํานวนสองคนที่สภามหาวิทยาลัยแต่งตั้ง กรรมการ

ให้ผู้อํานวยการกองทรัพยากรมนุษย์เป็นเลขานุการ และให้เจ้าหน้าที่กองทรัพยากรมนุษย์  
ไม่เกินสองคนเป็นผู้ช่วยเลขานุการ

ให้ประธานตามข้อ ๑๓ (๑) มีวาระการดํารงตําแหน่งเท่ากับระยะเวลาการดํารงตําแหน่ง  
ของกรรมการสภามหาวิทยาลัยผู้ทรงคุณวุฒิในสภามหาวิทยาลัยที่ได้แต่งตั้งประธานนั้น

ให้กรรมการตามข้อ ๑๓ (๔) มีวาระการดํารงตําแหน่งสามปีนับตั้งแต่วันที่สภามหาวิทยาลัย แต่งตั้ง

ข้อ ๑๔ ให้คณะกรรมการธรรมาภิบาลและจริยธรรม มีอํานาจหน้าที่ดังนี้

(๑) ส่งเสริมให้ผู้ที่เกี่ยวข้องรับทราบและรักษาจริยธรรมตามข้อบังคับนี้

(๒) ดําเนินการตรวจสอบกรณีมีข้อร้องเรียนเกี่ยวกับการไม่ปฏิบัติตามจริยธรรมในข้อบังคับนี้

หากมีความจําเป็นในกรณีการดําเนินการตามข้อ ๑๔ (๒) คณะกรรมการธรรมาภิบาล  
และจริยธรรมอาจเสนอสภามหาวิทยาลัยแต่งตั้งบุคคลหรือคณะบุคคลเพื่อดําเนินการแทนได้

ข้อ ๑๕ การตรวจสอบโดยคณะกรรมการธรรมาภิบาลและจริยธรรม ตามข้อ ๑๔ (๒)   
ให้ดําเนินการ ดังนี้

(๑) กรณีตรวจสอบจริยธรรมสําหรับนายกสภามหาวิทยาลัย กรรมการสภามหาวิทยาลัย   
ให้ตรวจสอบและรายงานผลต่อสภามหาวิทยาลัย

(๒) กรณีตรวจสอบจริยธรรมสําหรับผู้บริหาร ให้ตรวจสอบและรายงานผลต่ออธิการบดี   
ในกรณีเป็นการตรวจสอบอธิการบดี ให้รายงานผลต่อสภามหาวิทยาลัย

(๓) กรณีตรวจสอบจริยธรรมสําหรับผู้ปฏิบัติงานในมหาวิทยาลัย ให้ตรวจสอบและรายงานผล

ต่อผู้บังคับบัญชาของผู้ปฏิบัติงานนั้น

(๔) กรณีตรวจสอบจริยธรรมสําหรับนักศึกษา ให้ตรวจสอบและรายงานผล  
ต่อฝ่ายการนักศึกษา

กรณีบุคคลใดละเมิดจริยธรรมตามข้อบังคับนี้ ให้คณะกรรมการธรรมาภิบาลเสนอ  
ต่อผู้รับรายงานตาม (๑) ถึง (๔) สั่งลงโทษบุคคลนั้นด้วยการว่ากล่าวตักเตือน

กรณีการละเมิดจริยธรรมที่เป็นความผิดทางวินัยด้วย ให้คณะกรรมการธรรมาภิบาล  
และจริยธรรมเสนอเรื่องให้ผู้มีอํานาจหน้าที่ดําเนินการทางวินัยตามกฎหมายว่าด้วยระเบียบข้าราชการพลเรือน  
ในสถาบันอุดมศึกษา ข้อบังคับมหาวิทยาลัยธรรมศาสตร์ว่าด้วยวินัย หรือข้อบังคับมหาวิทยาลัยธรรมศาสตร์  
ว่าด้วยวินัยนักศึกษาต่อไป

**บทเฉพาะกาล**

ข้อ ๑๖ บรรดาข้อบังคับ ระเบียบ ประกาศ หรือมติที่เกี่ยวกับจริยธรรม จรรยาบรรณ วินัย หรือข้อปฏิบัติอื่นใดที่เกี่ยวข้อง ซึ่งกําหนดไว้ในกฎหมาย ระเบียบ ข้อบังคับ หรือประกาศต่าง ๆ อันเกี่ยวกับนายกสภามหาวิทยาลัย กรรมการสภามหาวิทยาลัย ผู้บริหาร ผู้ปฏิบัติงานในมหาวิทยาลัย และนักศึกษา   
ให้ข้อบังคับ ระเบียบ ประกาศ หรือมตินั้น มีผลใช้บังคับต่อไป จนกว่าจะมีการแก้ไขเพิ่มเติมหรือยกเลิก   
และหากมีส่วนที่ขัดหรือแย้งกับข้อบังคับนี้ ให้ใช้ข้อบังคับนี้แทน

ให้คณะกรรมการธรรมาภิบาลและจริยธรรมศึกษาและจัดระบบเกี่ยวกับจริยธรรม จรรยาบรรณ วินัย หรือข้อปฏิบัติอื่นใดที่เกี่ยวข้อง ซึ่งกําหนดไว้ในกฎหมาย ระเบียบ ข้อบังคับ   
หรือประกาศต่าง ๆ อันเกี่ยวกับบุคคลตามวรรคหนึ่ง เพื่อให้เกิดประสิทธิภาพและมิให้เกิดการซ้ำซ้อน  
ในมาตรฐานและกลไกในการส่งเสริมตรวจสอบ และบังคับใช้จริยธรรม โดยให้พิจารณามาตรฐานเกี่ยวกับ  
  
  
ประมวลจริยธรรมของสถาบันอุดมศึกษาที่จะออกตามพระราชบัญญัติมาตรฐานทางจริยธรรม   
พ.ศ. ๒๕๖๒ ด้วย และรายงานต่อสภามหาวิทยาลัยโดยเร็ว

ประกาศ ณ วันที่ ๒๓ ธันวาคม พ.ศ. ๒๕๖๓

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัยธรรมศาสตร์